google/wiki40b huggingface dataset:
Loe Kaufisi

Idrettskarriere

Kaufisi representerte Niue under Samveldelekene 2018 i Gold Coast i Australia. I spydkast kastet han 38,44 meter, som var ny personlig rekord, og kom på 12.-plass i kvalifiseringsgruppe B. Han fikk 24. beste resultat totalt i kvalifiseringen (av 24 deltakere), og nådde ikke finalen. Han deltok også i kulestøt, der han greide 10,62 meter, og nådde heller ikke her finalen. Han fikk 16. beste resultat av de 16 som deltok i kvalifiseringen.
Tiyas

Tiyas (arabisk: التياس, også kjent som al-Safa, الصفا) er en landsby i det sentrale Syria, administrativt del av guvernementet Homs, øst for Homs. Den ligger i Den syriske ørken, og nærmeste bosetninger er Tadmur (Palmyra) i øst, al-Qaryatayn i sørvestt, Furqlus i vest og Uqayribat i nordvest. Ved folketellingen i 2004 hadde Tiyas 2.564 innbyggere.
Tiyas er også nær en syrisk militær flybase av samme navn. Den ligger rett sørvest for landsbyen.
I 1960- og 1980-årene fikk Sovjetunionen benytte basen til periodisk stasjonering av marinefly.
Europall

En europall (EUR-pall eller EPAL-pall) er en standardisert lastepall som brukes som underlag ved transport og lagring. En helpall er 1200 mm lang og 800 mm bred, mens en halvpall er 800 mm lang og 600 mm bred. Høyden er 144 mm. En EUR-pall kan lastes med 4 tonn når den står stille (stabling osv) og 1,0 tonn i bruk (forflytning osv).
Det finnes et godkjent pantesystem for godkjente paller med spesifiserte mål, materiale og kvalitet. For dagligvarebransjen er det blant annet Norsk Lastebærer Pool og Smart Retur som administrerer dette. Tre er det vanligste materialet, men det finnes også godkjente paller i resirkulert plast. European Pallet Association (EPAL) holder øye med at standarden overholdes.
Sett fra langsiden har godkjente europaller et ovalt merke på høyre kloss med bokstavene «EUR» inni, og på venstre kloss navnet på et europeisk jernbaneselskap, f.eks. NSB, SJ, DB, osv.
Det polske jernbaneselskapet PKP har fått inndratt sin lisens fra Den internasjonale jernbaneunionen (UIC) til å autorisere polske EUR-paller med merket PKP (Polskie koleje panstwowe). Årsaken er en utglidning når det gjelder oppfylling av kvalitetskrav i henhold til standarden. PKP-paller produsert etter 1. mai 2004 er derfor å betrakte som forfalskninger av EUR-pallen.
Mange produsenter lager paller tilpasset egne behov med mål som avviker fra de godkjente standardmålene. Derfor finnes det paller som avviker fra standardmålene som må holdes utenfor pantesystemet.
Standard paller blir i stor utstrekning produsert  på Ilseng fengsel av folk som soner promilledom.
Praktlyrehale

Beskrivelse

Lyrehalene har kraftige lemmer og store føtter med sterke klør. Praktlyrehale er den største av de to lyrehalene. Den andre er smålyrehale. Hannene måler cirka 103 cm og veier typisk omkring 1 100 g. Hunnen måler cirka 76–80 cm og veier typisk omkring 890 g.
Fjærdrakten til nominatformen er mørk grå til gråbrun på oversiden med dus rødbrune vinger og bakpart. Undersiden er lysere grå. Hannen og hunnen er like, med unntak for lengden på stjerten. Den måler cirka 54–71 cm hos hannen og cirka 25–41 cm hos hunnen. Underartene varierer noe i fargene.

Habitat

Praktlyrehalen trives i fuktig skog, spesielt i temperert og subtropisk regnskog og fuktig eviggrønne hardbladvekster (sclerophyllous, en type eviggrønn australsk bush som holder spesielt godt på fuktigheten, for eksempel i områder der eukalyptusen danner et naturlig tak over skogbunnen). I subtropisk regnskog trives arten best der det er tett, fuktig underskog.
Archaeosamia watsoni

Utseende

En stor, rødbrun påfuglspinner. Vingenes ytre halvdel har et rosa skjær. Forvingen er noe sigdformet med bredt avrundet spiss der det sitter en liten øyeflekk. Midt i begge vingepar er det en lys tverrstripe som skiller den rosa ytre delen fra den mer brunlige indre. Midt i vingen er det et lyst merke som hos hannen er kommaformet, hos hunnen trekantet og gjennomsiktig. Hannen ligner en typisk art i slekten Samia, hunnen mer på de søramerikanske artene i slekten Rothschildia.

Utbredelse

Arten er utbredt i det vestlige Kina.
I kveld med Per Ståle

Om serien

Noen av de som var gjester: Siv Jensen, Kenneth Sivertsen, Lasse Hallberg, Jon Eikemo, Hilde Frafjord Johnson, Karita Bekkemellem Orheim, Mette Iversen, Gunnar Stålsett, Kurt Oddekalv, Odd Nerdrum, Vibeke Løkkeberg, Tanja Hansen, Ivar Hoff, Carola Häggkvist og Thorbjørn Jagland.
Vazelina 2 – Baller i luften

Vazelina 2 – Baller i luften er en musikk-kassett av Vazelina Bilopphøggers, utgitt i 1982. Kassetten ble produsert av Jan Paulsen.
Kingsize

Kingsize er Nordens største magasin for hiphop-elskere. Det kommer ut annen hver måned og leses av de fleste hiphop-interesserte i Norden.
Kingsize ble startet av norske Hiphop-entusiaster som et hardcore nisjeblad i 2001. Nettsiden Kingsize.no ble også startet samme år. Bladet og redaksjonen vokste i takt med kulturen i landet, og i 2004 hadde bladet blitt langt bredere, og ga også ut sitt første blad i Sverige.
Siden den gang har Kingsize gitt ut blader på to språk annenhver måned. I bladet finner man intervjuer med alt fra de nyeste norske gruppene til de største utenlandske artistene. I tillegg kan du lese om alle aspekter av kulturen, blant annet artikler om mote, livsstil graffiti, uteliv og mer.
I tillegg til selve bladet har Kingsize to av Skandinavias største hiphop-nettsider, som oppdateres hver ukedag med norske og internasjonale nyheter. I mai 2007 ble dessuten Kingsize TV lanserte som Skandinavias første Web-TV for hiphop-interesserte.
Kingsize jobber også mye med events og gjør alt fra releaseparties, til konserter og klubb-konsepter gjennom hele året. I tillegg er Kingsize med på å markedsføre nesten alle arrangementer som retter seg mot hiphop og R&B i Norge og Sverige.
Med lanserinen av Kingsize.no versjon 3.0 i desember 2007 kom Kingsize også med Norges første Hiphop-nettsamfunn i form av Kingsize Community. Her har man allerede nådd målsetningen om å samle alle nesten alle aktive brukere av kulturen i Norge for å skape en arena for utveksling av kontakter, erfaringer og kunstnerisk innhold..
Nasjonalmuseet i Brasil

Historie

Museet ble etablert av kong Johan VI av Portugal i 1818 som kongelig museum for å stimulere vitenskapelig forskning i Brasil. Til å begynne med var museet innrettet mot botanikk og zoologi, fremfor alt fugler, og bygningen ble snart kjent som «Fuglenes hus» (Casa dos Pássaros). 
Senere begynte museet å tiltrekke seg store naturforskere fra Europa, som Maximilian zu Wied-Neuwied (1782–1867), Johann Baptist von Spix (1781–1826) og Carl Friedrich Philipp von Martius (1794–1868). Andre europeere som utforsket Brasil, som Augustin Saint-Hilaire (1799–1853) ogf Baron von Langsdorff (1774–1891), bidro ved å stille ut sine samlinger i museet.
Ved 1800-tallets avslutning begynte museet å satse på områder som antropologi, paleontologi og arkeologi.
I 1946 ble ansvaret overført til Brasils universitet, senere Rio de Janeiros føderale universitet. Museet tilbød snart eksamenskurser i antropologi og sosiologi, botanikk, geologi, paleontologi og zoologi.

Brann 2018

Natten mellom 2 og 3. september 2018 ble museet totalskadd i brann. Omkring 20 millioner gjenstand gikk tapt, inkludert de eldste benrester av menneske funnet i Amerika. 
Opp til 90 % av gjenstandene gikk tapt i brannen, inkludert den egyptiske avdelingen. Bendegó-meteoritten og en boksamling på ½ millioner bind (noen fra det portugisiske imperiets tid) ble reddet. Gjenstander lagret i en tilstøtende men separat bygning ble ikke skadet.

Eksponater

Av museets mest kjente eksponater er de til 9.000 år f.Kr. daterte skjelettdeler av Luzia, som hører til de eldste menneskelige levninger som til da var funnet på brasiliansk jord. I museet kunne man også se restene av den maxakalisaurus som ble funnet i landet i 1998. Museet hadde også en samling av hundrevis av gammelegyptiske kunstgjenstander – den største av sitt slag i Latin-Amerika.  Her var det også flere fresker fra Pompeii og tallrike gjenstander fra prekoloniale kulturer fra Mellom- og Sør-Amerika.
Francesco Guicciardini

Bakgrunn

Guicciardini var fra en gammel og lenge etablert florentinerfamilie, tilhørende byens oligarki. Han utdannet seg til jurist ved universitetene i Firenze, Ferrara og Padova; han ville gå inn i kirkelig tjeneste, men det ble han nektet av faren, Piero.

Karriere

Allerede i januar 1512 ble han av hjembyens Signoria utsendt som ambassadør til Ferdinand dn katolskes hoff i Aragón. På den tid vaklet Firenze i spørtsmålet om å stå i allianse mellom Spania og Frankrike. Francesco Guicciardini skulle anstrenge seg for å sikre republikken Firenze en allianse å falle tilbake på med den spanske konge, under beropelse av en avtale fra 1509. Slik var det at han oppholdt seg i Spania da republikken Firenze på sensommeren 1512 ble styrtet og mediciene kom tilbake til makten der. 
Hans «Discorso di Logrogno» kommenterte fra fremmed ståsted banskelighetene i Firenze under Piero Soderini, og han ta tilfeldigvis siste hånds på dette verket den 31, august, samme dag som republikken falt.
Han hadde senere viktige embeter i kirkestaten under Medici-pavene: Leo X (pave 1513–1521) og Klemens VII (pp. 1523 til 1534), og var blant annet guvernør av Modena. 
Etter omveltninga i 1527, da keiseren tok makten over Kirkestaten og lot syne styrker plyndre i Roma, trakk han seg tilbake til landeiendommen sin i Toscana, der han brukte de siste åra av sitt liv på å skrive om politiske og statsrettslige emner. Hans mest personlige verk er Ricordi politici (Politiske erindringer), men også her fokuserer han mer på sak enn på sin egen person. Storia l'Italia er en samtidshistorie som beskriver og analyserer landets historie mellom 1494 og 1532.
Dongzhi

Dongzhi (kinesisk: 东至县; pinyin: Dōngzhì Xiàn) er et fylke i provinsen Anhui i Folkerepublikken Kina. Det ligger i byprefekturet Chizhou.
Befolkningen var på 530 417 innbyggere i 1999.

Samferdsel

Kinas riksvei 206 løper fra kystbyen Yantai til kystbyen Shantou i provinsen Guangdong. Den løper gjennom provinsene Shandong, Jiangsu, Anhui, Jiangxi og til slutt Guangdong.
ICarly

Handling

Serien baserer seg på livet til de tre vennene Carly Shay (spilt av Miranda Cosgrove), Samantha "Sam" Puckett (spilt av Jennette McCurdy) og Fredward "Freddie" Benson (spilt av Nathan Kress) som sammen står bak et populært nettshow kalt iCarly. Det hele begynte ved at Freddie la ut en video av Carly og Sam som gjorde morsomheter av en av lærerne deres mens de holdt en skole-audition for et talentshow. Freddie filmet alle deltakerne på audition, men når venninnene begynte å skape moro i en pause slo han på kameraet igjen. Videoen la han ut på nettstedet «Splashface», uten at jentene var klar over det, og den ble i løpet av kort tid veldig populær. De tre bestemte seg derfor for å gi publikum hva de ville ha – mer. Hver uke sender gjengen et show over Internett fra Carlys og storebroren Spencers (spilt av Jerry Trainor) loft. Carly og Sam står for innholdet og leder showet, mens Freddie er den tekniske produsenten og står for det som skjer bak kameraet.
Medeleven Gibby Gibbson (spilt av Noah Munck) dukker stadig opp i løpet av serien. Det er derimot først i sesong 4 han blir en del av serie-introen og offisielt blir en av hovedkarakterene.

Nettsiden

Nettshowet sendes over nettsiden iCarly.com. I virkeligheten inneholder denne hovedsakelig mindre klipp der karakterene fra serien holder sitt show, eller deler av et show. I tillegg er det videoer og innhold fra seerne, karakterenes egne blogger, sanger, bilder, konkurranser og spill. Zaplook, SplashFace, ToonJuice, CraigsMix, Nevelocity, GirlyCow.com, Chickipedia.com, WebFlicks.com, RadioDingo.com, PillowMyHead.com, AggressiveParenting.com, SamPuckett.com, TheValerieShow.com, Beavecoon.org, NeverWatchiCarly.com, iSnarly.com, SprayYourChildren.com og alle andre nettsider som nevnes i serien videresender til iCarly.com.
Perus regioner

Perus regioner er det første nivå i den administrative inndelingen av Peru. Etter landets uavhengighet i 1821 ble Peru delt inn i departementer (spansk: Departamentos). I 2002 ble de tidligere 24 departementer pluss Callao-provinsen regioner. Provinsen Lima har blitt ekskludert fra denne prosessen og er ikke en del av en region. I motsetning til de tidligere departementer har regionene en valgt regjering, og har et bredt utvalg av oppgaver innenfor sitt myndighetsområde. Siden 2002 det er en pågående prosess med overføring av funksjoner fra staten til regionene. Peruanske regioner og departementer er inndelt i provinser og distrikter.
Jay Lynch

Liv og karriere

Lynch ble født i Orange i New Jersey, men vokste opp i Florida. Han flyttet til Chicago i 1963 da han var 17 år gammel, og har siden levd i storbyen i flere tiår. Han tok en rekke med merkelige jobber for å skaffe seg inntekter og endte opp med arbeide i baren til The Second City, et sted for improviserende komedier og standup. Han flyttet inn i komikeren Del Closes gamle leilighet, og den var etterlatt i et slikt rot at huseieren lot han bo gratis på betingelsen at han fikset opp stedet. Her tegnet han serier for humormagasinet Aardvark på Roosevelt University i Chicago, men magasinet ble kastet ut av universitets administratorer etter første nummer. I 1967 utga Lunch Chicagos svar på Robert Crumbs undergrunnstegneseriehefte Zap Comix, et blad han kalte Bijou Funnies. Her ble det trykket tidlige tegneserier av ham selv, foruten også av navn som Art Spiegelman, Gilbert Shelton og ikke minst hans våpenbror Skip Williamson.
Lynch best kjente tegneseriefigur var en mann og hans menneskelignende katt, Nard n' Pat. En relativ tradisjonelt tegnet serie, men preget av undergrunnstegneserienes mangel på respekt for sosiale tabuer. Han tegnet serien Phoebe and the Pigeon People i 17 år sammen med Gary Whitney som ble trykket i avisen Chicago Reader på 1970- og 1980-tallet. Disse har også blitt samlet i en egen bok.
Fra 1968 ble Lynch også en betydelig bidragsyter til tyggegummifabrikanten The Topps Companys ulike serier av samlekort og andre humorprodukter fra samme selskap. På 1980-tallet ble det utgitt flere utgaver av Bijou Funnies som en bok, eksempelvis The Best of Bijou Funnies. I løpet av 1990-tallet begynte han å skrive for humormagasinet MAD.
Lynchs barnebok, Otto's Orange Day (Toon Books, 2008), var et samarbeid med avisen Syracuses politiske tegner Frank Cammuso. Boken handlet om katten Otto som møter en magisk ånd og får innvilget sitt ønske: å gjøre hele verden oransje.
Et annet samarbeid, Mo and Jo Fighting Together Forever, gjorde Lynch sammen med Dean Haspiel, og ble også utgitt av Toon Books høsten 2008. Det var en form for satire på amerikanske superhelter.
Jay Lynch var hovedoppslag i The Comics Journal #114 (februar 1987) med et omfattende intervju: «Jay Lynch and the Free Exploration of Ideas: An Interview», som dekket hans liv og karriere i detalj, og tegnet selv en karikatur av seg selv for omslaget.
Trifurcula

Utseende

De nordiske artene har vingespenn mellom 4 og 11 millimeter. Hodet er ofte gulhåret, og «øyenlokkene» gjerne hvite. Forvingene har grålig grunnfarge, ofte ensfarget lysgrå men det er også noen arter som har hvite flekker eller tverrbånd.

Levevis

De fleste av artene er knyttet til urter og busker i erteblomstfamilien, særlig tiriltunge og gyvel. De minerer i bladene. Disse artene ser ut til å ha bare én generasjon hvert år.

Utbredelse

Slekten er kjent fra Europa, Afrika, Asia og Nord-Amerika. Alle de tre norske artene ble vurdert som truet i den norske rødlisten fra 2010.
Lars Uno Thulin

Biografi

Thulin vokste opp i Fredrikstad. Han studerte ved Norges tekniske høgskole og ble sivilingeniør i kjemi i 1965. Han ble vitenskapelig assistent ved Institutt for fysikalsk kjemi og var siden forskningstipendiat Norges Teknisk-Naturvitenskapelige Forskningsråd. Fra 1970 var han fakultetssekretær ved Universitetet i Trondheims utbygningssekretariat. I 1971 tok han licentiatgrad med utmerkelse. 
15. juli 1975 ble han utnevnt til statssekretær i Kirke- og undervisningsdepartementet for statsråd Bjartmar Gjerde. Denne stillingen hadde han til Trygve Brattelis andre regjering gikk av 15. januar 1976. Fra 1977 til 1989 var han banksjef, og etter hvert viseadministrerende direktør i Den norske Creditbank. Fra 1989 til 1992 var han så departementsråd i Næringsdepartementet, en stilling han hadde til han i 1992 ble administrerende direktør i Statkraft. Thulin sluttet i Statkraft i 2001 og døde i 2002.
Fylkesvei 5318

Fylkesveg 5318 går mellom Rossland og Skjellanger i Meland kommune. Veien er 10,2 km lang.
Frem til 2019 hadde veien betegnelsen Fv249.
Venuspassasjen, 2004

Venuspassasjen 2004 var en venuspassasje som fant sted 8. juni 2004. Det var den første av to parvise venuspassasjer, den andre i paret fant sted åtte år senere, 6. juni 2012.

Hvor den var synlig

Den forrige venuspassasjen skjedde den 8. juni 2004. Den var synlig i Europa, Asia og Afrika, mens Nord-Amerika fikk se slutten av den. Den vestre delen av Nord-Amerika fikk ikke se den i det hele tatt, heller ikke Hawaii eller New Zealand. Den var fullt synlig på formiddagen i Norge. De delene av verden hvor man kunne se passasjen vises på kartet.
2060 Chiron

2060 Chiron eller 95P/Chiron var den første oppdagete småplaneten av en gruppe som man i dag kaller kentaurer. Den ble oppdaget i 1977 av Charles T. Kowal ved Palomarobservatoriet. Chiron har fått sitt navn etter Kheiron, den viseste av alle kentaurer i gresk mytologi
Karakteristisk for kentaurer er at de rører seg blant gasskjempene i det ytre av solsystemet. Chrions omløpsbane er så utstrakt at den krysser Jupiters omløpsbane og når helt ut til Uranus. På grunn av gasskjempenes gravitasjon anses denne typen objekter å ha en ustabil omløpsbane på lang sikt. Den estimerte halveringstiden for den nåværende omløpsbanen beregnes til én million år. Chiron og andre kentaurer har sannsynligvis blitt fanget opp av disse gasskjempene fra Kuiperbeltet.
I 1988 observerte man at Chiron gjennomgikk en forvandling der den ble lysere. Det er en oppførsel som ikke er typisk for asteroider, men kometer. 1989 observerte man også en for kometer typisk kometkoma. Den store diameteren er ikke typisk for andre kometer. Samme sak har også skjedd med andre kentaurer som 60558 Echeclus som derfor også har betegnelsen 174P/Echeclus. Spektralanalyser av overflaten angir at 30 % av overflaten består av is.
Os maxillare

Tenner

Os maxillare er en av tre knokler som bærer tenner hos virveldyr. Fortennene sitter på fortannbeinet, mens de normale tennene fra hjørnetanna og bakover sitter på os maxillare. Hos en del durofager som steinbit og hos noen kjøttfinnefisker og tidlige panserpadder satt det også tenner på ganebeinet. De fremste tennene på os maxillare (der de finnes) er alltid enkle i bygningen men en kjegleformet tannspiss og en enkelt rot. Lange tenner som springer ut fra denne posisjone kalles huggtenner, i motsetting til støttenner som alltid er en fortann. Moderne pattedyr har bare et enkelt par med huggtenner i overkjeven, mens deres tidlige forfedre pelycosaurene kunne ha både to og tre lange dolkeformede huggtenner på hver side i overkjeven. Også hos enkelte grupper krypdyr er det en tdendes til at en eller flere tenner fremst på denne knokkelen er lengre enn andre tenner. Hoggtennene hos hoggormfamilien er også de fremste tennene på os maxillare
Hos mange planteetere mangler hjørnetennene helt, eller er bare til stede hos hanner, sli som på hest og hjort. De bakenforliggende tennene er er mer komplisert bygget hos pattedyr og utgjør kinntenner. Beinfisk, amfibier og krypdyr har tenner som er mer eller mindre ensartede i hele munnen, og de første tennene i os maxillare skiller seg ikke vesentlig fra de øvrige.

Evolusjon

I hodeskallen til firbeinte virveldyr utgjør os maxillare en del av skalletaket. Hos beinfisk er det i de fleste tilfeller ikke noe samlet skalletak, og os maxillare er en av en serie bein på hver side som utgjør en løs overkjeve. Hos de første panserpaddene grodde overkjeven fast i hjernekassen og dannet et kontinuerlig skalletak.
Vindusvisker

Vindusvisker eller visker er en mekanisk innretning med arm og gummiblad som fjerner vann og ureinheter fra front- og bakutene på biler, tog, båter og fly. 
Vindusviskere er viktige og sentrale når det handler om å kjøre en bil eller andre kjøretøy trygt. De klarer frontruten når det snør, hagler og regner, men også når det kan oppstå andre elementer som gjør slik at førerens sikt vil bli betydelig blokkert.
På mange bilder støttes effekten til vindusviskeren av vindusspylere. Spylerne spruter spylervæske fra flere dyser koblet til en væskebeholder oftest plassert under panseret. Spylervæsken bidrar til at vindusviskerne lettere fjerner fett og skitt fra vinduene.

Funksjon

De styres av en bryter på innsiden av bilen, bak rattet. På de nyeste bilene styres gjerne vindusviskere av sensorer plassert i vindusrute kanten. Om bilen blir tatt i revers, vil vindusviskerne bak automatisk bevege seg, om det er nødvendig. 
Vindusviskere er lett å få tak i, og det finnes mange forskjellige typer til ulike biler. Det er enkelt og greit og lett å bytte selv.

Bakgrunn

I 1903 var J.H. Apjohn den opprinnelige oppfinneren av vindusviskeren. Han oppfant en enhet som flyttet to børster fra toppen av fortruten til bunnen av ruten for å ta vekk vann, snø og skitt og eventuelt andre ting som hindret førerens sikt. 
Like etter oppfant Mary Anderson den svingede armen som vi kjenner som dagens vindusvisker. Ideen bak denne oppfinnelsen hennes var da hun så en lokfører som åpnet vinduene foran på toget på grunn av snøfall. Hun foreslo ideen om vindusviskere til et firma i Canada, var de ikke interessert og mente det ikke var nødvendig.  
Et tiår senere ble hver eneste bil som ble solgt utstyrt med vindusviskere.
Naboo

Naboo er en oppdiktet planet fra Star Wars-filmene. Det er hjemplaneten til Padmé Amidala, der var hun også dronning i to «terminer» og senere senator i Det galaktiske senatet. Jar Jar Binks kommer fra Naboo, og tilhører rasen gungan, som i tillegg til menneskene utgjør en av de to sivilisasjonene på planeten. Senator (senere kansler og keiser) Palpatine kommer også fra Naboo.
I Star Wars Episode I: Den skjulte trussel var Naboo blokkert av industriføderasjonens kontrollskip.
Planeten var en stund under føderasjonens kontroll. Dronningen av Naboo fikk ikke overbevist senatet om at de var under angrep og derfor søkte de hjelp hos de relativt primitive gungerne. Det fikk de. 
Etter at Anakin Skywalker sprengte føderasjonens kontrollskip ble alle droidene deaktivert og Naboo fikk tilbake sin frihet. Det ble en stor fest på Naboo for å feire det.
I begynnelsen av Star Wars Episode II: Klonene angriper kom Anakin Skywalker og Padmé til planeten. Anakin skulle passe på Padmé siden separatistene var interessert i å drepe henne.
Phormium tenax

Beskrivelse

Planten vokser i tuer med lange sverd- og stroppeliknende blader som kan bli opptil to meter lange. Bladene er grønne, nesten olivenfargede. Blomsterstengelen vokser høyt over bladverket, med dramatiske gule og røde blomster.

Bruksområde

Phormium tenax har vært en viktig fiberkilde for maoriene på New Zealand. Fibrene ble brukt til tradisjonsrike tekstiler, men også til tauverk og seil.
I dag er den en populær prydplanter i hager over hele verden. Den er spesielt godt tilpasset milde kystklima, og tåler godt både saltvann, vind og lave sommertemperaturer. Dette gjør planten populær i store deler av nordvest-Europa.